Alboraia reclama l'obertura del Centre de Salut de Port Saplaya després del seu tancament temporal per falta de personal
08 de agost de 2023

L'alcalde d'Alboraia, Miguel Chavarría, rebutja el tancament del centre de salut situat en Port Saplaya fins a un altre avís i "de manera unilateral" i ha reclamat a la Conselleria de Sanitat l'obertura immediata del consultori amb personal sanitari. L'espai sanitari ha tancat hui dilluns, 7 d'agost, el seu servei a causa de la falta de personal, ja que el facultatiu està de baixa malalt i aquesta absència "és impossible de cobrir per falta de metges disponibles", segons resa l'anunci de la Conselleria.

"No entenem que la Conselleria de Sanitat haja deixat a part dels nostres veïns i veïnes sense atenció mèdica pròxima per falta de personal i sense tindre en compte les característiques poblacionals i urbanístiques d'Alboraia, especialment amb les millores que havíem estat aconseguint fins ara com el PAC o l'ampliació del de La Patacona", explica Chavarría a veïns i veïnes a través de les xarxes socials de l'Ajuntament.

Les consultes mèdiques es realitzaran, mentrestant, en els altres consultoris del municipi: Racó de Sant Llorenç, Els Furs i La Patacona. Per a facilitar el trasllat a les persones afectades, el Consistori recorda que l'autobús municipal continua sent gratuït, de manera que tota persona que necessite arribar a un altre dels centres anunciats, pot utilitzar aquest mitjà de transport sense cap cost.